Geografiškai izoliuotas Viduržemio jūros regionas išsiskiria aukštu endemizmo lygiu, jis yra vienas iš svarbiausių biologinės įvairovės centrų, kur susitinka pietinės rūšys ir „tipiška“ centrinės ir šiaurinės Europos fauna. Jis buvo vienas iš refugiumų paskutiniųjų apledėjimų metu ir stipriai įtakojo europinę fauną atšilus klimatui ir atsitraukus ledynams.
Dvisparniai vabzdžiai (Diptera) yra vienas iš trijų gausiausių vabzdžių būrių, kurio aprašytų rūšių skaičius viršija 150 tūkstančių. Tai viena iš pačių progresyviausių grupių, kuri intensyviai keitėsi ir evoliucionavo užimdama naujas ekologines nišas kainozojuje. Taksonomiškai tai vieni iš sudėtingiausių vabzdžių, todėl tai lėmė jų mažą ištirtumą. Ilgakojams uodams (Diptera, Tipuloidea) priklauso daugiau kaip 10 procentų būrio rūšių, tai sudaro beveik 16 tūkstančių, tačiau jų ištirtumas yra labai menkas, palyginus su taksonomiškai „paprastesnėmis“, lengviau būdinamomis grupėmis. Rytinė Viduržemio Jūros baseino dalis pasižymi sudėtingu reljefu ir potencialiai slepia daug neatrastų taksonų, ką rodo muziejuose surinkta medžiaga, priklausanti kitoms ilgakojų uodų grupėms, pvz. šeimai Tipulidae.
Pošeimio Limoniinae vabzdžiai yra gana smulkūs, trapūs, jų sistematika neištirta, nes jų būdinimas yra sudėtingiausias visų Tipuloidea tarpe. Italijos žemyninės dalies ir salų Limoniinae fauna yra tirta, tačiau tyrimai buvo fragmentiniai ir nesistemingi. Nemažai medžiagos yra sukaupta Europos muziejų rinkiniuose, tačiau didelė jos dalis nėra apibūdinta ir išanalizuota. Priešimaginalinės stadijos, kurios tiksliausiai parodo ekologinį prieraišumą ir kurios yra labai svarbios filogenetinei grupės analizei, yra beveik netirtos visai.
Numatomo darbo metu planuojama susisteminti muziejuose sukauptą medžiagą (Italijos, Šveicarijos, Nyderlandų muziejai), surinkti naują medžiagą Malezo ir šviesinių gaudyklių bei entomologinių tinkliukų pagalba, taip pat paimti dirvožemio ir vandens telkinių pakrančių makrobestuburių mėginius, suaugę vabzdžiai bus būdinami ir analizuojami, nežinomos priešimaginalinės stadijos bus auginamos iki suaugėlio arba susiejamos su suaugėliais panaudojant molekulinius metodus.
Tyrimo metu bus nustatyta Limoniinae pošeimio vabzdžių rūšinė sudėtis, ji palyginta su ankstesniais duomenimis, atlikta ekologinio prieraišumo analizė, patikslinta atskirų grupių filogenetinė padėtis.